**z 28. marca 2023,**

**ktorým sa mení a dopĺňa zákon č.** [**669/2007**](https://www.slov-lex.sk/pravne-predpisy/SK/ZZ/2007/669/) **Z. z. o jednorazových mimoriadnych opatreniach v príprave niektorých stavieb diaľnic a ciest pre motorové vozidlá a o doplnení zákona Národnej rady Slovenskej republiky č. 162/1995 Z. z. o katastri nehnuteľností (katastrálny zákon) v znení neskorších predpisov v znení neskorších predpisov**

Národná rada Slovenskej republiky sa uzniesla na tomto zákone:

**Čl. I**

Zákon č. [669/2007](https://www.slov-lex.sk/pravne-predpisy/SK/ZZ/2007/669/) Z. z. o jednorazových mimoriadnych opatreniach v príprave niektorých stavieb diaľnic a ciest pre motorové vozidlá a o doplnení zákona Národnej rady Slovenskej republiky č. 162/1995 Z. z. o katastri nehnuteľností (katastrálny zákon) v znení neskorších predpisov v znení zákona č. 86/2008 Z. z., zákona č. 540/2008 Z. z., nálezu Ústavného súdu Slovenskej republiky č. 235/2011 Z. z., zákona č. 70/2012 Z. z., zákona č. 368/2013 Z. z., zákona č. 282/2015 Z. z., zákona č. 139/2017 Z. z., nálezu Ústavného súdu Slovenskej republiky č. 389/2020 Z. z. a zákona č. 50/2022 Z. z. sa mení a dopĺňa takto:

1. § 1 znie:

**„§ 1**

Tento zákon sa vzťahuje na prípravu stavieb diaľnic a  rýchlostných ciest uvedených v prílohách č. 1 a 2 vrátane ich súčastí a vyvolaných úprav1) (ďalej len „diaľnica“). Ustanovenie § 1a sa vzťahuje len na diaľnice uvedené v prílohe č. 2.“.

Poznámka pod čiarou k odkazu 1 znie:

„1) § 16 ods. 5 a § 18 ods. 13 zákona č. 135/1961 Zb. o pozemných komunikáciách (cestný zákon) v znení neskorších predpisov.“.

1. Za § 1 sa vkladá § 1a, ktorý znie:

**„§ 1a**

Začiatkom prípravy investície pri stavbe diaľnice je úkon subjektu verejnej správy, ktorý iniciuje získanie alebo smeruje k získaniu potrebných podkladov alebo povolení na realizáciu investície, alebo úkon, ktorým subjektu verejnej správy vzniká záväzok alebo povinnosť investíciu realizovať; začiatkom prípravy investície je na účely tohto zákona:

1. zverejnenie oznámenia o vyhlásení verejného obstarávania, ktorého predmetom je realizácia investície  alebo oznámenia použitého ako výzva na súťaž,
2. zverejnenie oznámenia o vyhlásení verejného obstarávania na prípravu dokumentácie pre stavebné konanie,
3. vypracovanie zámeru podľa osobitého predpisu.1a)“.

Poznámka pod čiarou k odkazu 1a znie:

„1a) [§ 22](https://www.slov-lex.sk/pravne-predpisy/SK/ZZ/2006/24/#paragraf-22) zákona č. [24/2006 Z. z.](https://www.slov-lex.sk/pravne-predpisy/SK/ZZ/2006/24/) o posudzovaní vplyvov na životné prostredie a o zmene a doplnení niektorých zákonov v znení neskorších predpisov.“.

1. § 3 sa dopĺňa odsekom 6, ktorý znie:

„(6) Rozhodnutie o umiestnení stavby4ba) diaľnice platí päť rokov odo dňa, keď nadobudlo vykonateľnosť, ak stavebný úrad v odôvodnených prípadoch na žiadosť stavebníka neurčil dlhšiu lehotu; rozhodnutie o umiestnení stavby nestráca platnosť, ak bola v týchto lehotách podaná žiadosť o stavebné povolenie alebo o povolenie na terénne úpravy, práce a zariadenia podľa tohto zákona alebo ak sa začalo s využitím územia na určený účel.“.

Poznámka pod čiarou k odkazu 4ba znie:

„4ba) § 40 ods. 1 zákona č. 50/1976 Zb. v znení zákona č. 199/1995 Z. z.“.

1. V § 7a ods. 1 sa vypúšťajú slová „alebo cesty pre motorové vozidlá“.
2. Za § 9c sa vkladá § 9d, ktorý vrátane nadpisu znie:

„**§ 9d**

**Prechodné ustanovenia k úpravám účinným**  **od 1. mája 2023**

(1) Konania začaté a právoplatne neskončené pred účinnosťou tohto zákona sa dokončia podľa tohto zákona.

(2) Právne účinky úkonov, ktoré v konaniach podľa odseku 1 nastali pred účinnosťou tohto zákona, zostávajú zachované.“.

1. V prílohe sa z názvu vypúšťajú slová „A CIEST PRE MOTOROVÉ VOZIDLÁ“.
2. V prílohe sa slová „štátna hranica SR/Ukrajina“ nahrádzajú slovami „štátna hranica Slovenská republika/Ukrajina“, slová „št. hranica ČR/SR“ nahrádzajú slovami „štátna hranica Česká republika/Slovenská republika“, slová „št. hranica SR/MR“ nahrádzajú slovami „štátna hranica Slovenská republika/Maďarsko“, slová „št. hranica SR/PR“ nahrádzajú slovami „štátna hranica Slovenská republika/Poľská republika“, slová „št. hranica Rakúsko/SR“ nahrádzajú slovami „štátna hranica Rakúska republika/Slovenská republika“, slová „št. hranica SR/Rakúsko“ nahrádzajú slovami „štátna hranica Slovenská republika/Rakúska republika“ a slová „št. hranica MR/SR“ nahrádzajú slovami „št. hranica Maďarsko/Slovenská republika“.
3. Doterajšia príloha sa označuje ako príloha č. 1 a dopĺňa sa príloha č. 2, ktorá vrátane nadpisu znie:

**„Príloha č. 2**

**k zákonu č.** [**669/2007**](https://www.slov-lex.sk/pravne-predpisy/SK/ZZ/2007/669/) **Z. z.**

**ZOZNAM ÚSEKOV DIAĽNIC**

D1 Turany – Hubová

D1 Bidovce – štátna hranica Slovenská republika/Ukrajina (I/19 Bidovce – Vyšné Nemecké)

D3 Žilina – Kysucké Nové Mesto – Čadca – Skalité - št. hranica Slovenská republika/Poľsko

R2 štátna hranica Česká republika/Slovenská republika - Drietoma - Trenčín - Prievidza - Žiar nad Hronom - Zvolen - Lučenec - Rimavská Sobota - Rožňava - Košice

R3 štátna hranica Maďarsko/Slovenská republika - Šahy - Krupina - Zvolen - Žiar nad Hronom - Turčianske Teplice - Martin -Kraľovany - Dolný Kubín - Trstená - štátna hranica Slovenská republika/Poľská republika

R4 št. hranica Maďarsko/Slovenská republika -Milhosť – Košice – Prešov – Giraltovce – Svidník – št. hranica Slovenská republika /Poľsko

R6 štátna hranica Česká republika/Slovenská republika - Lysá pod Makytou - Púchov.“.

**Čl. II**

Tento zákon nadobúda účinnosť 1. mája 2023.

prezidentka Slovenskej republiky

predseda Národnej rady Slovenskej republiky

predseda vlády Slovenskej republiky